b'\n_START_ARTICLE_\nSm\xc3\xa5sil\n_START_SECTION_\nUtbredelse\n_START_PARAGRAPH_\nSm\xc3\xa5sil er utbredt fra S\xc3\xb8r i Portugal til Island og den vestlige delen av kysten av Murmansk. Den er meget vanlig i Nordsj\xc3\xb8en, der de viktigste gytefeltene finnes. Hos oss er sm\xc3\xa5silen vanlig langs kysten nord til Stad og videre mer spredt til Finnmark. Man m\xc3\xa5 regne med at gyting foreg\xc3\xa5r langs hele kysten idet yngel er p\xc3\xa5vist til \xc3\xb8st av Vard\xc3\xb8. Arten finnes hovedsakelig i littoralsonen ned til ca. 30 m dyp.\n_START_SECTION_\nBiologi\n_START_PARAGRAPH_\nSm\xc3\xa5silen graver seg ned i sanden om natten, og n\xc3\xa5r det er fare p\xc3\xa5 ferde. Om dagen trekker den opp i vannmassene p\xc3\xa5 jakt etter f\xc3\xb8de. Denne best\xc3\xa5r i en stor grad av planktoniske krepsdyr, men ogs\xc3\xa5 egg og yngel av fisker \xe2\x80\x93 ogs\xc3\xa5 av egen art \xe2\x80\x93 blir spist. I Nordsj\xc3\xb8en opptrer lokalt store konsentrasjoner av sil p\xc3\xa5 grunn av tidevannsstr\xc3\xb8mmene. Disse str\xc3\xb8mmene samler og f\xc3\xb8rer nemlig med seg s\xc3\xa6rlig store mengder plankton som silene beiter p\xc3\xa5._NEWLINE_Gyteperioden varierer sv\xc3\xa6rt med geografisk lokalisering. I Kanalen inntreffer den p\xc3\xa5 h\xc3\xb8stparten, i Nordsj\xc3\xb8en midtvinters, ved Island p\xc3\xa5 ettervinteren, og i \xc3\x98stersj\xc3\xb8en synes bestanden \xc3\xa5 v\xc3\xa6re delt i en v\xc3\xa5r- og en annen h\xc3\xb8stgytende bestand. Eggene er ovalt p\xc3\xa6reformede og gytes p\xc3\xa5 sandbunn, hvor hvert enkelt egg fester seg til et sandkorn. Normal klekkingstid er ca. 10 d\xc3\xb8gn, men pussig nok dukker nyklekte sillarver opp over en periode p\xc3\xa5 mange m\xc3\xa5neder. Man mener at dette skyldes at mange av sileggene p\xc3\xa5 grunn av lokale bunnstr\xc3\xb8msforhold blir dekt av sand, og at det da inntrer en \xc2\xabdvaleperiode\xc2\xbb i eggenes utvikling. Normal utviklingshastighet gjenopptas n\xc3\xa5r eggene igjen kommer opp til bunnoverflaten. Hos de h\xc3\xb8stgytende silene i Oslofjorden blir eggene liggende vinteren over f\xc3\xb8r de klekkes.\n_START_SECTION_\nFiske/\xc3\x98konomi betydning\n_START_PARAGRAPH_\nDet kommersielle fisket etter sil var tidligere lite, og silen ble sett p\xc3\xa5 som en plage under fiske etter andre arter i Nordsj\xc3\xb8en. Danske snurrevadsfiskere kjente imidlertid godt silens lokale vandringer og tilholdssteder, noe de utnyttet i fisket etter bl.a. flyndre og torsk. Sil er nemlig et sv\xc3\xa6rt viktig ledd i havets n\xc3\xa6ringskjede, idet b\xc3\xa5de egg, larver og voksen sil er viktig f\xc3\xb8de for torsk, flyndre, makrell og flere andre arter. Ogs\xc3\xa5 for sj\xc3\xb8fugler er sil viktig mat, bl.a. for lunde. I senere \xc3\xa5r har sil f\xc3\xa5tt sterkt \xc3\xb8kende betydning som industrifisk, dvs. som grunnlag for produksjon av fiskemel og olje, dels som f\xc3\xb8lge av nedgang i bestandene av tradisjonelle arter som sild og makrell. Danskene f\xc3\xb8rer an i silfisket sammen med vesttyskerne, og det er kalkulert at det enkelte \xc3\xa5r i l\xc3\xb8pet av de f\xc3\xa5 m\xc3\xa5neder silfisket i Nordsj\xc3\xb8en varer, tas 40 milliarder individer. Norske fiskere har tatt sv\xc3\xa6rt varierende \xc3\xa5rsfangster.'